
DANIEL REID este autorul mai multor cărţi despre medicina tradiţională chineză. A 
studiat timp de mai bine de 20 de ani bioterapia, acupunctura, masajul, qi gong-ul, 
meditaţia şi artele marţiale sub îndrumarea maeştrilor chinezi din Taiwan. 




Dedic această carte maestrului Hung Yi-Hsiang şi lui 
Huang Hsi-Yi, Howard Brewer, Eric Luo şi maestrului Wu 
Zhong-Xian; fiecare dintre ei - în felul lui propriu şi în 
momente diferite - m-a ajutat să evoluez în practica qi 
gong-ului de-a lungul întregii vieţi; fără aceasta aş fi fost 

pierdut de mult. 




Cuvînt înainte 



Marele Tao este simplu 



De-a lungul celor peste 20 de ani de cînd predau qi gong, mi s-a întîmplat adesea ca 
oamenii să mă întrebe ce exerciţiu qi gong li s-ar potrivi cel mai bine. Sfatul meu a 
fost întotdeauna că orice exerciţiu qi gong în stil tradiţional (cu alte cuvinte, unul care 
are rădăcini culturale profunde şi cu o istorie bogată, întinsă pe o perioadă de cel 
puţin cîteva secole) practicat în mod consecvent şi cu pasiune le va aduce mari 
beneficii. Autenticitatea este unul dintre standardele cele mai importante pe care 
trebuie să le aibă în vedere practicanţii atunci cînd îşi aleg un exerciţiu qi gong. 

în general, un tip sau un exerciţiu autentic qi gong are drept calităţi simplitatea şi 
profunzimea. Prin simplitate înţeleg faptul că mişcările qi gong sînt uşor de efectuat, 
în privinţa profunzimii, chiar şi mişcările simple ale unui exerciţiu autentic qi gong 
pot da mereu rezultate pozitive (pe plan fizic, emoţional şi spiritual), dacă sînt 
exersate zilnic. Chiar dacă efectuaţi toată viaţa aceleaşi şi aceleaşi mişcări simple 
puteţi face descoperiri noi, care vă vor ajuta să înţelegeţi mai profund qi gong-ul, pe 
dumneavoastră înşivă şi Marele Tao. 

în Ghid de Qi Gong, Daniel Reid prezintă cîteva exerciţii autentice, tradiţionale qi 
gong. Aceste exerciţii elegante au o istorie îndelungată şi o profundă semnificaţie 
filozofică; puteţi foarte bine să alegeţi doar unul dintre ele şi să îl practicaţi zilnic şi 
veţi constata o transformare la nivelul multor sfere ale vieţii dumneavoastră. Ca şi în 
cazul unui ceai de foarte bună calitate, veţi ajunge să vă bucuraţi de ritualul zilnic 
după ce învăţaţi să-l savuraţi cum se cuvine. Sper că veţi savura aceste exerciţii qi 
gong la fel cum aţi savura o ceaşcă de ceai extrem de bun. 

Vă doresc un qi armonios, 
Zhong-Xian Wu 
Echinocţiul de primăvară, 2011 

Casa de pe Pajiştea cu Orhidee, 
la poalele munţilor Blue Ridge 




Prefaţă 



Prietenii şi cititorii mă întreabă adesea care este lucrul cel mai important pe care îl 
fac pentru a mă bucura de sănătate şi de longevitate. Mi-au citit cărţile şi ştiu că pun în 
practică în viaţa de zi cu zi toate recomandările pe care le fac în scris, însă vor totuşi să 
afle care este elementul ce constituie fundamentul pentru toate celelalte în existenţa 
mea cotidiană. 

Toţi cei care îmi adresează această întrebare primesc acelaşi răspuns, imediat şi 
fără echivoc: „Practic zilnic qi gong!”. 

Scopul acestei cărţi este de a pune la dispoziţia cititorilor un ghid pentru practica 
zilnică a exerciţiilor elementare de qi gong prezentate în cartea mea anterioară qi 
gong. Manual de iniţiere. Toate exerciţiile prezentate aici derivă din acelaşi sistem şi 
din aceeaşi tradiţie qi gong pe care le-am învăţat de la maeştri şi prieteni chinezi în 
timpul şederii mele de 16 ani în Taiwan. Practicarea zilnică a acestor exerciţii simple, 
dar atent elaborate ajută la menţinerea sănătăţii, la prelungirea vieţii şi la crearea 
unei baze solide pentru iniţiative mai avansate decît orice alt lucru pe care l-am făcut 
vreodată. 



Cititorii cărţii mele anterioare şi novicii care vor să adopte acest sistem de qi gong 
pentru a-1 practica zilnic pot folosi cartea ca pe un curs introductiv prin care vor 
învăţa exerciţiile fundamentale şi stilul general al acestui sistem chinez străvechi de 
cultivare a sinelui. Principalul meu profesor din Taiwan, maestrul Hung Yi-Hsiang, a 
deprins acest sistem de la profesorii săi, dintre care unii erau ucenicii unor mari 
maeştri din nordul Chinei, veniţi în Taiwan în vremea exodului naţionalist dinspre 
continent, cu 60 de ani în urmă. De asemenea, aceste exerciţii pot fi folosite şi ca 
practică fundamentală de adepţii altor stiluri de qi gong şi de arte marţiale, iar 
modalităţile de întindere şi de relaxare pot fi adaptate pentru a încălzi corpul, pentru a 
flexibiliza încheieturile şi pentru a stimula circulaţia sîngelui şi a energiei înainte de a 
practica jogging, surfing, alpinism, tenis, sporturi de echipă şi alte activităţi sportive. 

Din momentul în care am început să practic qi gong, cînd trăiam în Taiwan, în 
1976, nu a trecut o zi în care să nu fi efectuat mişcările respective, iar aceasta este 
adevărata cheie a succesului în qi gong - practicarea sa cotidiană, chiar şi pentru scurt 
timp. Din fericire, practicarea regulată a exerciţiilor de qi gong induce o stare de bine 
atît de intensă, iar beneficiile pentru sănătate se manifestă atît de rapid, încît 



efectuarea lor devine imediat o plăcere zilnică. 

Byron Bay, Australia 



Daniel Reid 



23 aprilie 2011, anul Iepurelui Galben 




Exerciţii 



Exerciţii de încălzire: încordarea şi relaxarea corpului 



1. Poziţia Calului 

Staţi în picioare, cu tălpile paralele şi depărtate la nivelul umerilor, cu genunchii 
relaxaţi, cu greutatea lăsată pe partea din faţă a labei piciorului, cu pelvisul uşor adus 
în faţă, cu braţele atîrnînd relaxate pe lîngă corp, cu palmele îndreptate în spate, cu 
umerii neîncordaţi, uşor aduşi în faţă, iar capul şi gîtul aliniate cu coloana vertebrală 
(a). 

împingeţi puţin bărbia în piept, astfel încît gîtul să fie aliniat cu coloana vertebrală, 
şi menţineţi umerii relaxaţi (b). 

Aduceţi uşor umerii înainte, astfel încît omoplaţii să se distanţeze puţin, arcuind 
spatele pentru a-1 detensiona şi pentru a deschide canalele energetice situate în partea 
superioară a coloanei vertebrale (c). 

Menţineţi corpul cît mai relaxat, în timp ce adoptaţi Poziţia Calului. Imaginaţi-vă o 
linie dreaptă care porneşte din vîrful capului, trece prin centrul gîtului şi prin şira 
spinării, traversează mijlocul centurii pelviene şi ajunge pe pămînt, la jumătatea 
distanţei dintre părţile superioare ale tălpilor. Avînd umerii relaxaţi, aplecaţi puţin 
înainte, veţi deschide poarta din spate a chakrei inimii, aflată chiar între omoplaţi. 

La majoritatea oamenilor, tensiunea cronică acumulată în partea superioară a 
spatelui şi în umeri ţine închisă poarta chakrei inimii. Multe exerciţii qi gong au drept 
scop să deschidă şi să închidă alternativ porţile din faţă şi din spate ale chakrei inimii 
şi este important să conştientizaţi această funcţie în timpul efectuării lor. 




2. Răsucirea coloanei vertebrale şi balansarea braţelor, prima variantă 



începeţi în Poziţia Calului (a). 

Ţinînd umerii şi braţele relaxate, răsuciţi şoldurile spre stînga; totodată, răsuciţi şi 
coloana vertebrală şi aduceţi braţele înspre stînga. Menţineţi capul şi pieptul aliniate 
în timp ce răsuciţi toracele (b). 

Continuaţi răsucirea şoldurilor spre stînga pînă cînd simţiţi că aţi atins limita 
mobilităţii, iar mişcarea încetează. Menţineţi răsucirea coloanei vertebrale şi 
balansarea braţelor pînă cînd mîinile lovesc corpul, iar rotaţia spre stînga ajunge la 
final (c). 

Fără să vă opriţi, începeţi să răsuciţi şoldurile spre dreapta, lăsînd coloana 
vertebrală şi braţele să le urmeze mişcarea (d). 

Continuaţi să răsuciţi şoldurile spre dreapta, în timp ce braţele se balansează, 
ajungînd pe lingă corp (e). 

Continuaţi rotirea şoldurilor spre dreapta, lăsînd coloana vertebrală să se 
răsucească, iar braţele să-şi continue mişcarea de balansare (f). 

Continuaţi să rotiţi şoldurile pînă cînd atingeţi limita mobilităţii şi vă opriţi. 
Coloana vertebrală îşi continuă răsucirea, iar braţele se balansează spre dreapta, pînă 
cînd lovesc relaxat corpul (g). 

Acesta este cel mai elementar exerciţiu de încălzire qi gong. El permite vertebrelor 
să se alinieze firesc de la coccis pînă la gît şi stimulează circulaţia fluidului 
cerebrospinal de la baza coloanei vertebrale pînă la capătul ei superior. Fiecare 
răsucire a toracelui presează sîngele care stagnează în organele interne şi trimite apoi 
un flux intens de sînge proaspăt în organe cînd presiunea din abdomen se 
diminuează, odată cu efectuarea răsucirii în sens invers. Aveţi grijă să menţineţi 
echilibrul greutăţii pe partea din faţă a tălpilor, nu pe călcîie, şi să ţineţi genunchii 
relaxaţi. Capul trebuie să rămînă întotdeauna aliniat cu pieptul cînd acesta se 
răsuceşte spre stînga şi spre dreapta, fără să întoarceţi gîtul în altă direcţie. 




3. Răsucirea coloanei vertebrale şi balansarea braţelor, varianta a doua 



începeţi în Poziţia Calului (a). 

Răsuciţi şoldurile spre stînga, lăsînd braţele să se mişte liber spre stînga din inerţia 
mişcării. Concomitent, lăsaţi-vă greutatea pe piciorul drept, răsuciţi piciorul stîng cu 
90° spre exterior, îndoiţi genunchiul şi ridicaţi piciorul stîng pînă cînd numai vîrfurile 
degetelor ating podeaua (b). 

Continuaţi să răsuciţi şoldurile şi lăsaţi braţele să se mişte pînă cînd şoldurile îşi 
ating limita mobilităţii, iar mîinile se lovesc liber de corp (c). 

Fără să faceţi pauză, răsuciţi şoldurile spre dreapta şi lăsaţi braţele să se mişte din 
inerţie (d). 

Balansaţi braţele pe lingă corp pe măsură ce corpul revine în poziţia iniţială şi 
readuceţi piciorul stîng în Poziţia Calului (e). 

Pe măsură ce continuaţi răsucirea şi balansaţi braţele spre dreapta, lăsaţi-vă 
greutatea pe piciorul stîng, răsuciţi piciorul drept cu 90° spre exterior, îndoiţi 
genunchiul şi ridicaţi piciorul drept pînă cînd numai vîrfurile degetelor mari ating 
podeaua (f). 

Continuaţi răsucirea şoldurilor şi balansarea braţelor pînă cînd şoldurile ating 
limita mobilităţii, iar mîinile se lovesc relaxate de corp (g). 

Cînd rotiţi piciorul cu 90° în exterior şi ridicaţi călcîiul de la sol, în timp ce vă 
răsuciţi în direcţia respectivă, deschideţi articulaţia şoldului ( kua ) şi permiteţi corpului 
să se rotească mai mult decît în prima variantă a acestui exerciţiu de balansare a 
braţelor. Astfel, presiunea internă asupra organelor din partea inferioară a 
abdomenului se mută asupra organelor şi glandelor din zona de mijloc a 
abdomenului. Torsiunea suplimentară dată de răsucirea mai amplă permite braţelor 
să ajungă mai sus cînd se balansează, iar coloanei vertebrale să se răsucească mai 
mult decît în cazul primei variante. 




4. întinderea îndelungă, lentă a coloanei vertebrale 

începeţi în Poziţia Calului, cu genunchii flexaţi puţin mai mult decît în poziţia 
normală, pentru ca greutatea să se sprijine mai mult pe coapse (a). 

Aplecaţi-vă foarte lent în faţă, începînd cu partea inferioară a coloanei vertebrale. 
Lăsaţi braţele să atîrne pe lîngă corp şi menţineţi capul aliniat cu coloana vertebrală 
(b). 

Continuaţi să vă aplecaţi lent în faţă, întinzînd cît mai mult partea mediană a 
coloanei vertebrale (c). 

încheiaţi aplecarea în faţă întinzînd cît mai mult partea superioară a coloanei 
vertebrale. Relaxaţi gîtul şi lăsaţi capul să atîrne, menţinînd genunchii flexaţi, şi 
inspiraţi de două-trei ori, folosind lent tehnica respiraţiei abdominale (d). 

Ridicaţi-vă în timpul inspiraţiei, începînd cu partea inferioară a coloanei vertebrale, 
cu braţele şi capul înclinate în jos (e). 

Continuaţi să vă ridicaţi lent, îndreptînd mijlocul coloanei vertebrale (f). 

Continuaţi să vă ridicaţi lent, astfel încît partea superioară a coloanei vertebrale să 
se alinieze cu partea mediană şi cu cea inferioară (g). 

Finalizaţi mişcarea de ridicare, aduceţi umerii în poziţia normală, apoi ridicaţi lent 
capul şi aliniaţi gîtul cu coloana vertebrală, revenind în poziţia iniţială (h). 

Acesta este unul dintre cele mai bune şi mai sigure exerciţii de întindere a coloanei 
vertebrale, dar trebuie efectuat foarte lent şi precis pentru a atinge eficienţa maximă, 
progresînd de la zona inferioară a coloanei vertebrale spre partea de sus a acesteia, 
atît la mişcarea de aplecare, cît şi la cea de ridicare. Genunchii trebuie să fie flexaţi 
suficient ca să vă lăsaţi greutatea pe coapse, astfel încît coloana vertebrală să se poată 
„deschide” cît mai mult. Inspiraţi adînc folosind tehnica respiraţiei abdominale de 
două-trei ori, în timp ce rămîneţi aplecaţi în faţă; astfel, presiunea internă se duce spre 
organele din zona posterioară, masînd rinichii şi glandele suprarenale. Cele mai bune 
rezultate se obţin dacă efectuaţi două aplecări consecutive: prima aplecare relaxează 
corpul şi pregăteşte coloana vertebrală pentru o aplecare mai amplă, la reluarea 
mişcării. Nu efectuaţi mai mult de trei asemenea întinderi într-o şedinţă. 




5. Genuflexiunea largă cu picioarele depărtate (Stîlpul) 



Depărtaţi mult picioarele, cu tălpile îndreptate spre exterior, într-un unghi de 
minimum 45°; sprijiniţi bine mîinile în spaţiul în formă de V de deasupra articulaţiilor 
pelviene (a). 

Lăsaţi-vă cît mai jos posibil, pentru a deschide încheieturile şoldurilor, care fac 
legătura între pelvis şi oasele coapselor, şi pentru a întinde tendoanele mari ce unesc 
pelvisul cu picioarele. Reveniţi apoi lent în poziţia iniţială şi repetaţi mişcarea (b). 

Tendoanele care unesc pelvisul cu partea interioară a coapselor sînt cele mai mari 
din corp şi trebuie întinse în mod regulat, ca să rămînă puternice şi flexibile. Pentru a 
amplifica beneficiile acestui exerciţiu, aplicaţi blocarea anală în timpul genuflexiunii, 
apoi relaxaţi anusul cînd vă ridicaţi. Numită în chineză ti-gang („ridicarea anusului”), 
iar în practica yoga mula bandha, această manevră tonifică reţeaua de muşchi şi de 
ţesut conjunctiv care formează peretele pelvian, prevenind pierderea qi-ului prin 
poarta energiei inferioare, situată la nivelul perineului, la jumătatea distanţei dintre 
organele genitale şi anus. De asemenea, îmbunătăţeşte funcţionarea intestinului gros; 
la bărbaţi, fortifică ţesuturile şi blocajele implicate în controlul ejaculării. 





6. întinderea coapsei anterioare 



Faceţi un pas mare înainte cu piciorul drept, apoi lăsaţi-vă greutatea pe el. 
înclinaţi-vă lent în faţă, cu mîinile sprijinite pe genunchiul drept, pînă cînd piciorul 
stîng este complet întins, cu genunchiul blocat, şi se sprijină numai pe degete; arcuiţi 
spatele spre piciorul drept, sprijinindu-vă pe el, ca să întindeţi cît mai bine muşchii şi 
tendoanele mari situate în zona din faţă a coapsei stingi (a). 

Repetaţi mişcarea, cu piciorul stîng în faţă (b). 

Acest exerciţiu permite activarea şi întinderea mai amplă a muşchilor şi 
tendoanelor mari care conectează picioarele şi pelvisul. De această dată se întinde 
predominant coapsa anterioară, şi nu cea interioară, ca în exerciţiul anterior. După ce 
aţi adoptat o poziţie echilibrată şi stabilă, faceţi o serie de fandări uşoare pentru a 
amplifica beneficiile întinderii şi tonifierii. 





7. Aplecarea în faţă 



Staţi în picioare, cu tălpile puţin mai depărtate decît în Poziţia Calului, blocaţi 
genunchii şi îndoiţi-vă de la mijloc în faţă, pînă cînd capul şi trunchiul atîrnă relaxate, 
încrucişaţi braţele şi începeţi să vă balansaţi uşor în sus şi în jos, pentru a întinde şi 
pentru a tonifia muşchii şi tendoanele din partea din spate a picioarelor, de la călcîie 
pînă la şolduri (a). 

Continuaţi să vă balansaţi în sus şi în jos, în timp ce răsuciţi lent spre stînga 
trunchiul, pentru a întinde mai mult partea din spate a piciorului stîng (b). 

Reveniţi lent la poziţia iniţială şi continuaţi să vă balansaţi, apoi răsuciţi-vă spre 
dreapta şi lucraţi pentru scurt timp piciorul drept. încheiaţi revenind la poziţia iniţială 
şi menţineţi flexia de la mijloc pentru exerciţiul următor (c). 

Acest exerciţiu pregăteşte tendonul lui Ahile şi gambele pentru întinderea mult 
mai amplă din exerciţiul următor. Totodată, tonifiază ţesuturile cojunctive, aliniază 
vertebrele din zona inferioară a coloanei vertebrale şi fortifică muşchii care o susţin şi 
o leagă de pelvis. 





8. Arcuirea spatelui 



După ce aţi încheiat exerciţiul anterior rămîneţi aplecaţi, depărtaţi picioarele puţin 
mai mult, puneţi ambele palme pe sol şi înaintaţi în mîini fără să îndoiţi genunchii şi 
fără să ridicaţi călcîiele de la sol. Cînd aţi ajuns să întindeţi la maximum tendoanele lui 
Ahile şi muşchii gambelor, menţineţi poziţia timp de un minut sau două, lăsîndu-vă în 
faţă pe mîini şi sprijinind bine călcîiele pe sol, pentru ca picioarele să rămînă întinse. 
Lăsaţi capul să atîrne relaxat (a). 

La final reveniţi lent înapoi cu mîinile, relaxaţi genunchii, apropiaţi picioarele şi 
ridicaţi-vă încet. 

Este foarte important să menţineţi tendoanele lui Ahile întinse şi tonifiate pe 
măsură ce înaintaţi în vîrstă; altfel ele tind să se contracte şi să se întărească, 
îngreunînd tot mai mult mersul corect. Totodată, acest exerciţiu stimulează 
meridianele vezicii urinare, ce pornesc de la călcîie pînă la baza coloanei vertebrale, 
apoi se ramifică în patru canale (cîte două de fiecare parte a şirei spinării), ajungînd 
apoi la cap. Aceste meridiane canalizează energia din sol prin terminalele din picioare 
şi o direcţionează în sus, de-a lungul spatelui, pînă la cap. Exerciţiul menţine aceste 
canale deschise, astfel încît energia să circule prin ele. 




9. împingerea pelvisului 

începeţi în Poziţia Calului. Sprijiniţi ferm mîinile de ambele părţi ale osului pelvian 
în adînciturile în formă de U de deasupra articulaţiilor pelviene şi flexaţi puţin 
genunchii; arcuiţi zona inferioară a coloanei vertebrale, împingînd în spate întregul 
pelvis, astfel încît posteriorul să iasă în afară (a). 

împingeţi pelvisul în faţă, menţinînd genunchii îndoiţi, astfel încît să vă lăsaţi toată 
greutatea pe coapse; astfel pelvisul poate fi împins în faţă şi în spate cu uşurinţă. 
Ajutîndu-vă de mîini ca de nişte pîrghii, împingeţi şoldurile în faţă şi în spate (b). 

Această mişcare antrenează articulaţiile pelviene, permiţînd zonei inferioare a 
coloanei vertebrale să se flexeze cu uşurinţă şi fortificînd muşchii şi tendoanele care o 
susţin făcînd legătura cu şoldurile. Puteţi coordona mişcările cu ciclul respirator, 
împingînd pelvisul în spate concomitent cu o inspiraţie puternică şi împingîndu-1 în 
faţă în timp ce expiraţi intens. Practicaţi acest exerciţiu pentru a diminua durerile din 
zona lombară şi pentru a corecta deficienţele posturale. Ca să obţineţi rezultate 
optime, efectuaţi apoi următorul exerciţiu. 





10. Rotirea pelvisului 



Cu mîinile sprijinite ferm pe şolduri, picioarele drepte şi genunchii ficşi, rotiţi 
trunchiul şi capul spre dreapta, răsucind concomitent şoldurile spre stingă; începeţi să 
vă rotiţi, descriind un cerc amplu (a). 

Rotiţi şoldurile în faţă, descriind o curbă lină, în timp ce înclinaţi partea superioară 
a corpului în spate, pentru a vă menţine echilibrul (b). 

Continuaţi să rotiţi şoldurile, descriind un arc de cerc amplu spre dreapta, şi 
înclinaţi partea superioară a corpului spre stînga (c). 

Finalizaţi cercul rotind şoldurile în spate, înclinînd concomitent în faţă partea 
superioară a corpului (d). 

Acest exerciţiu trebuie practicat întotdeauna în ambele direcţii: şi în sensul acelor 
de ceasornic, şi în sens invers. Imaginaţi-vă că staţi în picioare într-un butoi, avînd 
pensule legate de şolduri, şi că trebuie să desenaţi un cerc drept, neîntrerupt, pe 
suprafaţa interioară a butoiului, rotind pelvisul. Această mişcare este asemănătoare 
celei în care rotiţi un cerc cu ajutorul şoldurilor. în timp ce rotiţi şoldurile în această 
poziţie, cele trei articulaţii principale curbe cu suprafeţe sferoidale cu ajutorul cărora 
se realizează deplasarea bipedă - articulaţiile şoldurilor, ale genunchilor şi ale 
gleznelor - se rotesc ritmic în capsulele lor, eliminînd prin frecare depunerile 
calcifiate, distribuind în mod egal fluidul sinovial în articulaţii, tonifiind ligamentele şi 
îmbunătăţind coordonarea fizică. Modificarea presiunii din cavitatea abdominală pe 
parcursul efectuării acestor mişcări stimulează organele şi glandele interne, iar 
mişcarea unduitoare a peretelui abdominal inferior, la fiecare rotaţie, efectuează un 
masaj intern revigorant al colonului. 




11. Flexarea aripilor 



întindeţi braţele în lateral, la nivelul umerilor, ţinîndu-le drept, cu coatele drepte şi 
partea interioară îndreptată în sus, umerii relaxaţi şi palmele îndreptate spre sol. 
întindeţi degetul arătător şi degetul mijlociu ale fiecărei mîini, presaţi în palmă cu 
degetul mare inelarul şi degetul mic şi îndoiţi mîinile de la încheieturi, astfel încît 
vîrfurile degetelor întinse să fie îndreptate spre cer (a). 

îndoiţi palmele în jos din încheieturi, astfel încît vîrfurile degetelor întinse să fie 
îndreptate spre sol. Repetaţi mişcarea mîinilor în sus şi în jos, ritmic (b). 

Pentru a alinia corect canalele braţelor pentru acest exerciţiu, partea interioară a 
coatelor trebuie să fie îndreptată spre cer, iar zona dinspre palmă a încheieturilor 
mîinilor, spre sol. Degetul arătător şi degetul mijlociu trebuie ţinute drepte, lipite în 
timpul tuturor mişcărilor; îndoiţi cît mai mult încheieturile mîinilor în sus şi în jos, 
pînă cînd simţiţi că nervii şi tendoanele se întind, iar meridianele se deschid de la 
palme pînă la umeri. La început poate că nu veţi reuşi să îndoiţi încheieturile suficient 
pentru ca degetele să fie îndreptate spre cer sau spre sol; îndoiţi pur şi simplu cît mai 
mult încheieturile de fiecare dată, avînd grijă ca aceste două degete de la fiecare mină 
să nu se îndoaie, să rămînă întinse. După o lună sau două de exersare zilnică veţi fi 
capabili să flexaţi vîrfurile „aripilor” dumneavoastră în unghi de 90°, către cer şi către 
pămînt. 




12. Rotirea umerilor 



începeţi în Poziţia Calului, cu umerii complet relaxaţi şi braţele lăsate libere pe 
lîngă corp (a). 

Rotiţi umerii în faţă, apoi în spate, în jos şi în sus, cit mai aproape de urechi (b). 

Rotiţi apoi umerii cit mai mult în spate, deschizînd poarta din faţă a chakrei inimii 
şi închizînd poarta din spate, apropiind cit mai mult omoplaţii (c). 

Rotiţi umerii în faţă şi în spate, umflînd pieptul şi contractînd omoplaţii, 
apropiindu-i; readuceţi umerii în poziţia iniţială (d). 

Aceste mişcări realizează o „deschidere” a întregii cavităţi a pieptului, pregătind-o 
pentru respiraţia diafragmatică profundă efectuată în exerciţiile principale. Totodată 
înlătură tensiunea cronică pe care o simt majoritatea oamenilor la nivelul umerilor şi 
în zona superioară a spatelui, restabilind astfel fluxul liber al energiei prin canalele 
care o duc spre inimă. Acest exerciţiu foloseşte tehnica elementară a deschiderii şi a 
închiderii alternative ale porţilor din faţă şi din spate ale chakrei inimii, o manevră 
importantă controlată de umeri. 




13. întinderea feţei 



Cu maxilarul inferior destins, întindeţi gura şi faţa cit mai mult posibil, apoi 
relaxaţi-vă. Repetaţi mişcarea de 3-5 ori (a). 

Numit în yoga Poziţia Leului, acest exerciţiu străvechi tonifiază peste o sută de 
muşchi ai feţei, folosind forţa maxilarelor. După 3-5 repetări, ridicaţi capul, astfel încît 
să priviţi spre cer, iar vîrful bărbiei să fie îndreptat în faţă, pregătindu-vă pentru 
următorul exerciţiu. 





14. întinderea gîtului şi a tiroidei 



Ţinînd umerii relaxaţi şi maxilarul inferior destins, adoptaţi Poziţia Calului. Ridicaţi 
faţa spre cer şi împingeţi brusc vîrful bărbiei în sus; astfel întindeţi toate tendoanele şi 
celelalte ţesuturi conjunctive de la nivelul gîtului, stimulînd glanda tiroidă (a). 

în timp ce continuaţi să întindeţi şi să relaxaţi gîtul, ritmic, întoarceţi puţin capul 
spre stînga, pentru a întinde mai mult partea dreaptă a gîtului, apoi reveniţi în poziţia 
iniţială (b). 

întoarceţi capul spre dreapta şi întindeţi partea stingă a gîtului (c). 



Aceasta este o modalitate excelentă de a stimula tiroida dimineaţa, amplificînd 
ritmul metabolismului organismului pe durata întregii zile. Totodată, mişcarea 
întinde corzile vocale, deschide pasajele bronhice şi, încet, dar sigur, tonifiază ţesutul 
flasc de sub bărbie, prevenind formarea unor pliuri inestetice. 





15. întinderea gîtului şi rotirea capului 

După efectuarea exerciţiului anterior, îndoiţi lent gîtul pînă cînd capul ajunge să fie 
aplecat în faţă (a). 

Menţinînd gîtul complet relaxat, rotiţi lent capul spre stînga, cu cît mai puţin efort 
muscular posibil (b). 

Continuaţi să rotiţi capul pînă cînd ajungeţi să priviţi peste umărul sting (c). 

Rotiţi capul, revenind în poziţia iniţială (d). 

Continuaţi să rotiţi capul spre dreapta, fără să întrerupeţi mişcarea (e). 

Ridicaţi capul pînă cînd ajungeţi să priviţi peste umărul drept, apoi readuceţi-1 în 
poziţia iniţială şi continuaţi rotaţia spre stînga (f). 

Aceasta este una dintre cele mai eficiente modalităţi de a diminua tensiunea de la 
nivelul gîtului, umerilor şi zonei superioare a spatelui. începeţi lent, apoi creşteţi 
treptat viteza execuţiei, pînă cînd ajungeţi la un ritm confortabil, asemenea pendulei 
unui ceas. Rotiţi gîtul în fiecare parte doar cît este necesar pentru a reuşi să priviţi 
peste umăr, apoi opriţi-vă, readuceţi capul în poziţia iniţială şi continuaţi mişcarea de 
rotaţie spre cealaltă parte. Este important ca muşchii gîtului să rămînă complet 
relaxaţi; rotaţia capului spre stînga şi spre dreapta trebuie realizată folosind inerţia. 
De obicei veţi auzi diverse trosnete amplificate în craniu pe măsură ce toate fibrele 
nervoase, tendoanele şi muşchii subţiri ai gîtului se relaxează, se destind şi se 
repoziţionează corect. 




16. Rotirea ochilor 



Rotiţi ochii cît mai mult posibil spre stingă (a). 

Rotiţi ochii cît mai mult posibil spre dreapta (b). 

Continuaţi să rotiţi ochii, descriind o mişcare circulară amplă spre dreapta, apoi în 
jos, spre partea de jos a orbitelor, spre stingă, apoi din nou spre stingă orbitelor, 
efectuînd o rotaţie completă. Repetaţi de aproximativ 12 ori, apoi efectuaţi acelaşi 
număr de rotaţii în direcţia opusă (c). 

Ochii pot folosi pînă la 25% din cantitatea de zahăr (glucoză) disponibilă în sînge, 
mai ales cînd citiţi sau cînd priviţi obiecte aflate la distanţă; prin urmare, globii oculari 
trebuie antrenaţi în mişcări la fel ca orice altă parte a corpului intens solicitată. 
Exerciţiul de rotire a ochilor întinde şi tonifiază muşchii delicaţi care susţin globii 
oculari în orbite şi reglează distanţa dintre cristalin şi retină cînd vă aţintiţi privirea 
asupra unui lucru. Muşchii oculari rigizi şi globii oculari deformaţi constituie adesea 
cauza miopiei şi a prezbitismului, care necesită corecţie cu ajutorul ochelarilor. 
Efectuate zilnic, aceste exerciţii refac treptat forma normală a globilor oculari şi 
măresc flexibilitatea şi sensibilitatea muşchilor oculari, îmbunătăţind astfel vederea şi 
eliminînd sau reducînd uneori necesitatea de a purta ochelari. Rotirea globilor oculari 
în orbite, descriind cercuri ample, stimulează totodată circulaţia energiei prin canalele 
celor 12 meridiane energetice corespunzătoare organelor. 





17. Masajul gîtului şi lovirea capului în dreptul glandei pituitare 



încrucişaţi degetele de la mîini, puneţi palmele pe spatele gîtului şi presaţi puternic 
degetele mari pe fibrele musculare din părţile laterale ale gîtului, masîndu-le în jos de 
la punctele Pernei de Jad - unde partea de sus a gîtului se uneşte cu baza craniului - 
pînă deasupra umerilor (a). 

Strîngeţi degetele în pumn, ţinînd degetul mare în exterior, şi începeţi să loviţi 
puternic baza gîtului cu primul rînd de încheieturi ale degetelor, pornind de la baza 
craniului spre umeri şi revenind; concentraţi-vă mai ales pe zona unde se unesc gîtul 
şi craniul (b). 

Loviţi uşor ceafa, creştetul capului pînă deasupra frunţii, apoi în sens invers, spre 
baza gîtului (c). 

Aceasta este prima dintre cele Trei Lovituri care încheie setul de exerciţii de 
încălzire. Lovirea uşoară este o formă de terapie vibraţională; vibraţiile produse prin 
lovirea ritmică a zonelor osoase în care se află glandele vitale sînt preluate de 
structurile cristaline din oase şi din glande; apoi, datorită efectului piezoelectric, sînt 
transformate în pulsuri de energie electromagnetică, iar acestea stimulează glandele 
să secrete hormonii esenţiali. Prin loviturile aplicate la nivelul capului se produc 
vibraţii în întregul craniu, iar acestea stimulează şi reglează secreţiile glandei pineale, 
ale hipotalamusului şi ale celei mai importante glande, cea pituitară. Acupresura 
preliminară profundă a gîtului aplicată cu degetele mari pregăteşte capul şi gîtul 
pentru amplificarea circulaţiei energiei, diminuînd tensiunile acumulate în acel loc. 
Loviturile cu efect vibrator aplicate la nivelul craniului stimulează micro circulaţia 
sangvină, distribuind oxigen şi substanţe nutritive în creier şi amplificînd funcţia 
cerebrală. Aceasta este şi o modalitate excelentă de a combate mahmureala. 




18. Masajul sternului şi lovirea pieptului în dreptul timusului 



Strîngeţi degetele mîinii stingi în pumn, ţinînd degetul mare în exterior, şi frecaţi 
apăsat zona sternului, în sus şi în jos, cu al doilea rînd de articulaţii ale degetelor, 
deasupra inimii (a). 

Apoi loviţi ritmic centrul pieptului cu primul rînd de articulaţii ale degetelor, cu 2-3 
cm mai sus de inimă, unde este situat timusul, chiar sub stern. Timusul reacţionează 
cel mai bine la un anumit ritm specific, compus dintr-o lovitură mai puternică, 
urmată de alte două mai uşoare: imu-doi-trei, imu-doi-trei, imu-doi-trei (b). 

Timusul este glanda principală a sistemului imunitar, iar la majoritatea adulţilor se 
micşorează, ajungînd de la mărimea unei nuci la mărimea unui bob de mazăre la 
vîrsta de 40 de ani. Lovirea pieptului stimulează intens şi direct glanda tiroidă, 
amplificînd rapid răspunsul imun; o puteţi practica în acest scop oricînd vă simţiţi 
bolnavi. Practicată zilnic, lovirea pieptului determină treptat mărirea timusului şi 
funcţionarea lui mai eficientă, îmbunătăţind imunitatea şi rezistenţa generală ale 
organismului. în plus, lovirea ritmică în trei timpi - o lovitură mai puternică şi două 
mai uşoare - aplicată în centrul pieptului elimină blocajele şi stimulează curgerea 
energiei prin cele 12 canale ale sistemului energetic asociate organelor. Le puteţi 
aplica oricînd, oriunde, pentru a stimula şi pentru a reechilibra întregul sistem 
energetic. 






19. Masajul rinichilor şi lovirea zonei rinichilor şi a glandelor 

suprarenale 



Frecaţi în sus şi în jos cu articulaţiile cele mai mari ale degetelor de la ambele mîini 
zona de deasupra rinichilor, pînă cînd simţiţi că se încălzeşte pielea (a). 

Apoi, cu dosul palmelor, loviţi ritmic în sus şi în jos zona coastelor de deasupra 
rinichilor şi a glandelor suprarenale, care sînt situate deasupra acestora, ca nişte 
pălăriuţe. Aplicaţi loviturile în sus şi în jos pentru ca rinichiul şi glanda suprarenală 
situate de fiecare parte să beneficieze pe deplin de vibraţii (b). 

Epuizarea glandelor suprarenale este o afecţiune comună în prezent, din cauza 
stresului constant asociat cu stilul de viaţă urban modern, care determină glandele 
suprarenale să secrete în exces hormoni ai stresului, cum ar fi cortizolul. De 
asemenea, dorinţa de a simţi un val de adrenalină, care îi impulsionează pe mulţi să 
facă paraşutism, să conducă maşini rapide şi să practice alte sporturi extreme, 
contribuie la apariţia acestei afecţiuni. Lovirea rinichilor calmează glandele 
suprarenale extenuate şi contribuie la reglarea secreţiei de hormoni esenţiali, care 
stimulează imunitatea şi vitalitatea. De asemenea, vibraţiile generate de lovituri 
dislocă micile cristale din rinichi înainte ca acestea să se transforme în calculi. 





Exerciţii principale: sincronizarea respiraţiei cu mişcările corpului 



20. Pregătirea pompei: deschiderea canalelor şi sincronizarea corpului 

cu respiraţia 

Staţi relaxaţi, în Poziţia Calului (a, frontal şi lateral). 

Inspiraţi lent aerul pe nări şi trageţi aerul adînc în piept, pînă în lobii inferiori ai 
plămînilor, umflînd abdomenul. Simultan, ridicaţi încet braţele în lateral şi în faţă, cu 
un efort muscular minim, ca şi cum aţi „respira” cu braţele, şi nu le-aţi ridica (b, 
frontal şi lateral). 

Continuaţi să inspiraţi şi să ridicaţi lent braţele, pînă la pauza de la finalul 
inspiraţiei. Opriţi ridicarea braţelor exact în momentul pauzei respiratorii şi începeţi 
să le coborîţi lent cînd începeţi să expiraţi, ca şi cum v-aţi ajuta cu braţele, astfel încît 
mişcările corpului să fie sincronizate cu respiraţia (c). 

Opriţi mişcarea de coborîre a braţelor şi readuceţi mîinile în poziţia iniţială, în 
repaus, chiar în momentul în care finalizaţi expiraţia, făcînd o scurtă pauză între 
ciclurile respiratorii (d). 

Dacă în exerciţiile de încălzire corpul este cel care dă tonul, în exerciţiile principale 
rolul conducător este preluat de respiraţie; aceasta coordonează fiecare mişcare a 
corpului, dîndu-i tonul şi stabilindu-i ritmul. Scopul acestui exerciţiu preliminar de la 
începutul sesiunii de exerciţii principale este să semnalaţi corpului că respiraţia 
coordonează toate mişcările, iar corpul trebuie să fie „vioara a doua” a respiraţiei pe 
durata acestui al doilea set. Deşi este aparent simplu şi are mişcări puţine, acest 
exerciţiu poate da rezultate ample cînd reuşiţi să vă sincronizaţi perfect respiraţia cu 
mişcările corpului, chiar dacă acest lucru se întîmplă doar pe durata cîtorva cicluri 
respiratorii. 

Pe măsură ce vă obişnuiţi cu mişcările precise ale corpului din fiecare exerciţiu 
principal, veţi putea fi mai atenţi la efectuarea lor cu ajutorul energiei interne 
eliberate de respiraţie de-a lungul meridianelor, şi nu prin efort muscular. 




21. încălzirea cazanului: fuziunea focului şi apei 



Staţi în Poziţia Calului (a). 

începeţi să inspiraţi şi ridicaţi lent braţele în faţă, menţinînd umerii relaxaţi (b). 

Sincronizaţi inspiraţia cu ridicarea braţelor; încheieturile mîinilor şi coatele rămîn 
relaxate, iar palmele sînt orientate spre sol (c). 

Continuaţi să inspiraţi, ridicînd lent braţele (d). 

Finalizaţi inspiraţia şi opriţi mişcarea de ridicare a braţelor (e). 

Fără pauză, începeţi să expiraţi, coborînd concomitent braţele, cu palmele 
orientate spre sol (f). 

Continuaţi să coborîţi încet braţele în timp ce expiraţi îndelung, lent (g). 

Continuaţi să expiraţi şi lăsaţi braţele să cadă pe lîngă corp (h). 

Finalizaţi expiraţia, în timp ce braţele se odihnesc în Poziţia Calului, apoi reluaţi 
imediat exerciţiul (i). 

Acest exerciţiu face ca respiraţia să controleze mişcările corpului, continuînd 
exerciţiul anterior. Umerii, coatele şi încheieturile mîinilor trebuie să rămînă 
relaxate; ridicaţi şi coborîţi braţele ca şi cum le-aţi mişca prin apă, umplîndu-le cu qi la 
fiecare inspiraţie, astfel încît să ajungă să plutească în sus, şi trageţi-le în jos la fiecare 
expiraţie, ca şi cum s-ar cufunda (respiraţia face braţele să se ridice şi să coboare, fără 
efort). 




22. Curăţarea filtrelor: pompa canalului ficatului şi rinichilor 



Staţi în Poziţia Calului (a). 

Ţinînd umerii, coatele şi încheieturile mîinilor relaxate, ridicaţi încet braţele în 
faţă, cu palmele orientate spre sol; sincronizaţi ridicarea lor cu inspiraţia (b). 

Răsuciţi palmele spre inimă şi îndoiţi uşor coatele, astfel încît partea lor interioară 
să fie orientată în sus (c). 

Faceţi un pas în lateral pentru a da amploare poziţiei şi inspiraţi profund, lent (d). 

începeţi să expiraţi, răsucind concomitent corpul spre stingă. Lăsaţi-vă greutatea 
pe piciorul sting şi arcuiţi braţul drept deasupra capului, aducînd braţul sting în jos, 
spre şold (e). 

Continuaţi să expiraţi şi să răsuciţi trunchiul spre stingă, lăsîndu-vă greutatea pe 
piciorul sting, pînă cînd piciorul drept este complet întins în spate, cu genunchiul 
blocat şi călcîiul ferm sprijinit pe sol. Ţineţi braţul drept deasupra capului, cu dosul 
palmei deasupra creştetului capului, cu palma spre exterior şi cu cotul îndoit; 
încercaţi să menţineţi braţul drept paralel cu şira spinării, cu piciorul sting şi cu braţul 
sting. Menţineţi această poziţie (vezi imaginea din lateral şi din spate) în timp ce 
finalizaţi expiraţia. Inspiraţi şi expiraţi îndelung, lent, de 3-5 ori, în această poziţie, 
folosind şi tehnica abdominală la fiecare inspiraţie, pentru a aproviziona organele 
interne cu oxigen proaspăt (f). 

La ultima inspiraţie rotiţi lent corpul, revenind în poziţia iniţială, cu picioarele 
depărtate, şi aduceţi braţele în faţă, cu palmele orientate spre inimă (g). 

Finalizaţi inspiraţia, în timp ce corpul se odihneşte, orientat înainte (h). 

Fără pauză, începeţi să expiraţi îndelung, lent, răsucind corpul spre dreapta (i). 

Adoptaţi postura corectă în timp ce finalizaţi expiraţia; repetaţi de 3-5 ori acest tip 
de respiraţie profundă, abdominală (j). 

La ultima inspiraţie, răsuciţi trunchiul şi readuceţi braţele în poziţia orientată 
înainte. Repetaţi întreaga secvenţă de mişcări de 2-3 ori (k). 

După ultima repetare, rămîneţi în poziţia iniţială şi efectuaţi cîteva respiraţii qi 
gong (1). 

Apoi apropiaţi picioarele, cu tălpile în dreptul umerilor (m). 

Coborîţi lent braţele, revenind în Poziţia Calului, în timp ce expiraţi (n). 

Efectuaţi de cîteva ori exerciţiul „Pregătirea pompei”, pentru a coborî energia 
generată prin acest exerciţiu în Cîmpul Elixirului, situat sub ombilic (o, p). 

Acest exerciţiu produce o cantitate mare de energie şi o trimite să circule prin 
canalele ficatului şi rinichilor, alimentînd aceste organe şi glandele asociate lor. Palma 




ţinută deasupra capului atrage energie dinspre cer, iar talpa piciorului întins în spate 
canalizează energie dinspre sol. Această poziţie deschide canalele ficatului şi 
rinichilor, iar respiraţia antrenează energia şi sîngele, purificîndu-le şi alimentîndu-le. 




23. Alimentarea Triplului Arzător: apăsarea palmelor pe Ceruri 



Staţi în Poziţia Calului şi răsuciţi palmele în sus (a). 

Aduceţi palmele în sus, de-a lungul axei centrale a corpului, în timp ce inspiraţi 
lent (b). 

Răsuciţi palmele spre exterior, în sus şi spre interior, aducîndu-le la nivelul feţei, 
apoi continuaţi să le ridicaţi spre cer, inspirînd lent (c). 

Continuaţi să ridicaţi palmele spre cer, inspirînd (d). 

Apăsaţi palmele pe Ceruri, finalizînd inspiraţia (e). 

Fără să faceţi pauză, începeţi să expiraţi şi relaxaţi umerii, în timp ce braţele 
coboară şi se răsucesc, descriind un cerc amplu (f). 

Continuaţi să coborîţi braţele, descriind un cerc în timp ce expiraţi (g). 

Cînd mîinile ajung la nivelul şoldurilor, răsuciţi palmele spre interior şi uniţi 
mîinile în faţă, finalizînd expiraţia (h). 

Răsuciţi palmele în sus şi iniţiaţi următoarea inspiraţie (i). 

Ţineţi capul drept, cu privirea îndreptată înainte şi gîtul aliniat cu coloana 
vertebrală pe parcursul întregului exerciţiu. După ce apăsaţi palmele pe Ceruri, la 
sfîrşitul inspiraţiei, este important să vă relaxaţi şi să lăsaţi umerii în jos pe măsură ce 
braţele încep să coboare. în acest exerciţiu, sincronizarea respiraţiei cu mişcările 
corpului deschide circuitul Triplului Arzător (sari jiao ) şi antrenează energia prin 
aceste canale. Pentru a amplifica efectele, contractaţi uşor anusul în timpul inspiraţiei 
şi relaxaţi-1 în timpul expiraţiei. 




24. Concentrarea energiei şi direcţionarea ei în Cîmpul Elixirului 



Staţi în Poziţia Calului. Ridicaţi mîinile cîţiva centimetri în faţa corpului, cu palmele 
îndreptate una spre cealaltă, şi începeţi să inspiraţi lent, ducînd braţele în lateral şi 
îndoind încheieturile, astfel încît palmele să rămînă orientate una spre cealaltă pe 
parcursul mişcării (a). 

Continuaţi să inspiraţi şi să ridicaţi braţele lent în lateral (b). 

Finalizaţi inspiraţia exact în momentul în care mîinile sînt complet întinse la 
nivelul inimii şi nu le mai mişcaţi (c). 

Fără pauză, începeţi o expiraţie lungă, aducînd lent palmele şi antebraţele în faţă 
(d). 

Continuaţi să expiraţi pînă cînd palmele se distanţează pînă la nivelul umerilor, în 
dreptul inimii, cu coatele uşor îndoite, iar interiorul coatelor îndreptat în sus (e). 

Fără pauză, continuaţi să expiraţi, coborînd lent braţele îndreptate în faţă, ca şi 
cum aţi ţine un vas preţios şi l-aţi aşeza cu grijă pe un piedestal (f). 

Finalizaţi expiraţia în timp ce braţele revin în poziţia iniţială şi încheiaţi mişcarea, 
apoi începeţi din nou să inspiraţi (g). 

Acest exerciţiu adună la un loc energia generată de cîmpul energetic personal, o 
concentrează şi o călăuzeşte în jos, spre Cîmpul Elixirului ( dan-tien sau chakra a 
doua), stocînd-o în zona abdominală. Este important să rotiţi umerii în faţă în timp ce 
vă apropiaţi braţele, astfel încît să depărtaţi omoplaţii pentru a deschide poarta din 
spate a chakrei inimii, închizînd-o pe cea din faţă. La sfîrşitul ultimei respiraţii, ţineţi 
palmele în faţa corpului la nivelul taliei, îndreptate una spre cealaltă, şi începeţi 
„respiraţia palmelor” (primul exerciţiu din setul de relaxare). 




Exerciţii de relaxare: acumularea şi condensarea energiei în cazan 

25. Respiraţia palmelor: încărcarea energetică a mîinilor 

După ultimul ciclu respirator din cadrul exerciţiului „concentrarea energiei”, 
întindeţi braţele în faţă, cu palmele orientate una spre cealaltă, închideţi ochii complet 
sau pe jumătate şi priviţi fără să focalizaţi spre spaţiul dintre mîini; vizualizaţi aerul 
care pătrunde prin creştetul capului, sub forma unei energii care coboară din cer ca o 
spirală şi intră prin canalul central în Marea de Energie de sub ombilic. în continuare, 
vizualizaţi respiraţia sub formă de energie care se ridică dinspre ombilic şi iese prin 
punctele lao-gong („Palatul Muncii”) aflate în centrul palmelor, creînd un cîmp de 
energie comprimat între palme. Continuaţi să încărcaţi astfel cîmpul timp de 1-3 
minute (a). 

Aceasta este o formă de meditaţie în picioare care condensează un cîmp energetic 
între palme - un fel de „minge qi” -, încărcînd mîinile cu energie, asemenea unor 
electrozi. Practicarea zilnică a acestui exerciţiu cultivă controlul conştient al modului 
în care se deplasează energia prin corp. 




a 




26. Polarizarea palmelor 



După ce vă încărcaţi mîinile cu energie, ridicaţi palmele la nivelul inimii, lipiţi-le în 
poziţia de rugăciune şi frecaţi-le energic, spre dreapta şi spre stînga, pînă cînd se 
încălzesc (a, b). 



Frecînd palmele una de alta după ce le-aţi încărcat cu energie în timpul exerciţiului 
„respiraţia palmelor” le amplificaţi polaritatea, conferindu-le capacitatea de a stoca şi 
de a condensa energia în cîmpul energetic personal şi de a o dirija spre Cîmpul 
Elixirului, unde va fi depozitată prin intermediul exerciţiilor de relaxare. Pentru cele 
mai bune rezultate, frecaţi palmele una de alta pentru scurt timp în pauzele dintre 
toate exerciţiile următoare, pentru a le reface polaritatea. 





27. Redistribuirea energiei din cap şi gît 



Treceţi palma stingă peste creştetul capului, coborînd de la frunte pînă la ceafă (a). 

Treceţi palma stingă în jos pe gît şi în jurul gîtului. Concomitent, treceţi palma 
dreaptă dinspre partea de sus a frunţii pînă la creştetul capului (b). 

Treceţi palma stingă în jos, spre mijlocul pieptului, unde energia circulă 
permanent în jos, pe canalul din faţă, dinspre cap spre a doua chakră, pînă imediat 
sub ombilic. Treceţi cu palma dreaptă în jos, pînă la partea din spate a gîtului (c). 

Puneţi palma stingă pe creştetul capului, apoi treceţi-o în jos, spre ceafă, în timp ce 
palma dreaptă poartă energia în jos, pe partea laterală a gîtului, coborînd apoi pe 
piept, pînă în partea opusă (d). 

După ce practicaţi unul sau mai multe exerciţii principale este important să disipaţi 
pe meridiane energia proaspătă care a fost generată intern şi pe cea creată extern, pe 
scutul de energie protectoare de la suprafaţa corpului, mutînd-o din partea superioară 
a corpului spre Cîmpul Elixirului - numit şi Marea de Energie ( qi-hai ) - situat mai jos. 
Cea mai importantă este mişcarea mîinii la nivelul capului: asemenea aburului care 
se ridică dintr-un vas cu apă clocotită, energia generată de qi gong tinde să se ridice în 
organism în timpul exerciţiilor, astfel încît la nivelul capului se acumulează un exces 
de energie. Trecînd cu palmele încărcate energetic peste cap şi peste gît, acest exces de 
energie este purtat în jos şi ajunge într-un flux energetic aflat într-o permanentă 
mişcare prin partea din faţă a corpului, asemenea unei cascade, fiind purtat spre 
Marea de Energie de sub ombilic, unde se condensează, rămînînd stocat în zona 
abdominală. 




28. Stimularea urechilor 



Apucaţi ferm urechile între degetul arătător şi cel mijlociu (a). 

Trageţi ferm de urechi în jos; treceţi lobii printre degete pe măsură ce coborîţi 
degetele spre maxilar (b). 

Treceţi în continuare degetele de-a lungul maxilarului pînă la bărbie, antrenînd 
energia de la acest nivel pînă în partea din faţă a corpului. Repetaţi mişcarea de 12 ori 
(c). 



Urechile au o întreagă reţea miniaturală de puncte energetice conectate cu toate 
organele şi funcţiile vitale din corp. Dacă trageţi de urechi în jos apucîndu-le de lobi, 
antrenaţi un flux descendent general de energie în corp. 





29. Energizarea ochilor 



Frecaţi palmele una de alta pentru scurt timp, pînă se încălzesc, apoi faceţi-le căuş 
şi acoperiţi-vă ochii cu ele, avînd centrul fiecăreia exact deasupra centrului fiecărui 
ochi. Ţineţi-le astfel timp de aproximativ un minut (a). 

Ochii consumă o cantitate mare de energie de-a lungul zilei, astfel încît au nevoie 
periodic de odihnă şi de refacere, asemenea oricărei alte părţi a corpului. Punînd 
palmele încărcate cu energie deasupra ochilor timp de un minut sau două, îi 
alimentaţi cu energie vindecătoare şi stimulaţi micro circulaţia în globii oculari şi în 
jurul acestora; astfel se aplică principiul medical chinezesc: „Unde ajunge energia 
circulă sîngele”. 





30. Perierea qi a corpului: frecarea braţelor şi trunchiului 



Frecaţi palmele una de alta, pentru a le polariza, apoi treceţi fiecare palmă pe 
deasupra braţului opus, de la umeri pînă la încheietura mîinii (a). 

Frecaţi din nou palmele una de alta pentru scurt timp, apoi treceţi-le pe deasupra 
părţii superioare a corpului, începînd de la piept şi coborînd spre abdomen (b). 

Ridicaţi braţul drept şi treceţi palma stingă pe deasupra părţii drepte a cutiei 
toracice (c). 

Ridicaţi braţul sting şi treceţi palma dreaptă pe deasupra părţii stingi a cutiei 
toracice (d). 

Reîncărcaţi pentru scurt timp palmele înainte să le treceţi pe deasupra fiecărei 
zone. Această tehnică poate fi aplicată şi în alte zone ale corpului, de exemplu la 
picioare, în partea inferioară a spatelui şi la faţă. Dacă unul dintre organele interne - 
de exemplu, ficatul, rinichii sau stomacul - este disfuncţional sau vă doare, încărcaţi 
palmele şi treceţi-le pe deasupra organului respectiv, făcînd mişcări circulare. 




31. închiderea porţii: acumularea energiei în Cîmpul Elixirului 



Staţi în Poziţia Calului. Frecaţi palmele una de alta, puneţi palma stingă peste 
ombilic, iar palma dreaptă peste cea stingă. Mişcaţi-le încet, descriind cercuri deasupra 
ombilicului de cîte ori doriţi, apoi ţineţi palmele nemişcate deasupra ombilicului şi 
respiraţi normal 1-2 minute, concentrîndu-vă atenţia asupra palmelor şi ombilicului 
(a). 



Puteţi pune deasupra ombilicului oricare dintre palme şi pe cealaltă deasupra ei, 
iar mişcările circulare pot fi în orice sens - care vă convine mai mult. Imaginaţi-vă că 
direcţionaţi într-acolo linii energetice care pornesc din braţe, picioare şi cap şi că fixaţi 
această energie în partea de jos a Cîmpului Elixirului, acumulînd-o pentru a o 
depozita. 




a 




32. Mulţumiri adresate maestrului, strămoşilor şi Sursei Universale 



După ce colectaţi energia în Cîmpul Elixirului, lipiţi palmele ţinîndu-le în dreptul 
inimii şi aplecaţi capul, exprimîndu-vă recunoştinţa sinceră faţă de maestrul care v-a 
instruit, maeştrii care l-au instruit pe maestrul dumneavoastră, întregul şir de maeştri 
anteriori şi toţi cei care predică adevărul, precum şi faţă de Sursa tuturor învăţăturilor 
autentice (a). 

Exprimarea recunoştinţei sincere pentru darul energetic pe care ni-1 oferă 
practicarea exerciţiilor constituie o încheiere importantă a seturilor de exerciţii, 
deoarece implică şi spiritul (aflat în inimă, şi nu în cap) la finalul fiecărei şedinţe de qi 
gong. Efectuat zilnic, acest gest simplu deschide şi activează chakra inimii încet, dar 
sigur, cultivînd conştientizarea legăturii dintre spirit şi energie, care deschide drumul 
spre activitatea spirituală superioară, fără a depune deocamdată vreun efort deosebit. 
Vă rog să observaţi că acest gest nu este o formă de venerare, prin urmare nu se 
opune nici unei religii. Este pur şi simplu o modalitate de a exprima recunoştinţa 
necondiţionată faţă de univers pentru energia dobîndită în ziua respectivă prin 
exerciţii şi faţă de maestrul şi învăţăturile care v-au arătat cum să realizaţi acest lucru. 
Astfel vă cultivaţi atitudinea de recunoştinţă faţă de tot ce este bun în viaţă. 




a 




2 



Exerciţii suplimentare 



După ce practicaţi setul în trei etape de exerciţii qi gong prezentate în capitolul 1, 
zilnic, timp de 3-6 luni, puteţi începe să variaţi rutina zilnică, selectînd cîteva exerciţii 
suplimentare din acest capitol, pe care să le integraţi în programul zilnic. Dacă sînteţi 
începători, cel mai bine ar fi să vă însuşiţi mai întîi setul de exerciţii elementare din 
capitolul 1 şi să vă cultivaţi obiceiul de a le practica zilnic, înainte să învăţaţi altele noi. 
Probabil că veţi găsi aici cîteva exerciţii care se vor dovedi deosebit de benefice pentru 
necesităţile dumneavoastră personale. 

Nu încercaţi să includeţi în programul zilnic toate exerciţiile noi pe care le veţi 
învăţa în acest capitol. Alegeţi cîteva care vă plac şi înlocuiţi cu ele cîteva dintre 
exerciţiile din setul practicat în mod curent. Numărul total de exerciţii incluse în setul 
de bază în trei etape este cel normal în acest sistem de practică cotidiană, iar 
executarea lor corectă necesită aproximativ o oră. în zilele în care aveţi la dispoziţie 
doar 20-30 de minute pentru exerciţii ar trebui să renunţaţi la unele dintre ele şi să 
efectuaţi un program scurt, dar menţineţi întotdeauna formatul alcătuit din trei 
secvenţe: exerciţiile de încălzire, cele principale şi cele de relaxare. Este mult mai bine 
să dedicaţi cinci minute efectuării corecte a unui exerciţiu decît să încercaţi să 
parcurgeţi accelerat trei exerciţii în acelaşi interval. Prin urmare, dacă dispuneţi de 
doar 20 de minute, faceţi cîteva mişcări de încălzire, apoi petreceţi restul intervalului 
făcînd doar unu sau două exerciţii din setul principal, încheind apoi cu cîteva exerciţii 
de relaxare elementare. 

Impuneţi-vă obiceiul de a practica zilnic qi gong, efectuînd toate exerciţiile 
prezentate în capitolul 1 timp de 3-6 luni. Ulterior nu mai este necesar să efectuaţi 
exact aceleaşi exerciţii care să vă ia la fel de mult timp în fiecare zi. Cel mai important 
e să exersaţi zilnic şi să efectuaţi corect fiecare exerciţiu pe care vi-1 alegeţi, fără să vă 
grăbiţi. Indiferent de combinaţia pentru care optaţi într-o anumită zi, trebuie să 
includeţi întotdeauna următoarele exerciţii fundamentale: 

• Răsucirea coloanei vertebrale şi balansarea braţelor, prima şi a doua variantă 

(încălzire); 

• întinderea îndelungă, lentă a coloanei vertebrale (încălzire) 




• Concentrarea energiei şi direcţionarea ei în Cîmpul Elixirului (principal) 

• Redistribuirea energiei din cap şi gît (relaxare) 

• închiderea porţii: acumularea energiei în Cîmpul Elixirului (relaxare) 

• Mulţumiri adresate maestrului, strămoşilor şi Sursei Universale (relaxare) 

Toate celelalte exerciţii dinamice din cadrul fiecărei etape pot fi efectuate în orice 
ordine, în diverse combinaţii, pînă cînd vă elaboraţi programul fundamental care vi se 
potriveşte cel mai bine. Puteţi varia conţinutul setului zilnic de exerciţii, incluzîndu-le 
sau excluzîndu-le pe unele în funcţie de timpul disponibil şi de circumstanţe. 




Exerciţii 



33. Culesul stelelor (exerciţiu de încălzire sau principal) 

începeţi în poziţia Crucea de Fier, cu picioarele şi trunchiul în Poziţia Calului, dar 
cu braţele întinse orizontal, cu palmele orientate spre exterior, cu coatele şi umerii 
relaxaţi (a). 

Duceţi palma dreaptă spre sol, pînă la mijlocul distanţei dintre picioare şi puţin în 
faţă; răsuciţi talia spre dreapta, aplecîndu-vă lent şi privind la mîna care coboară (b). 

Răsuciţi palma spre interior pe măsură ce se apropie de sol, pînă la aproximativ 10 
cm deasupra podelei, şi poziţionaţi-o puţin în faţa picioarelor. Menţineţi cotul îndoit, 
astfel încît să permită răsucirea completă a braţului spre interior, cu palma dreaptă 
înspre sol (c). 

întoarceţi gîtul şi capul în sus şi priviţi spre mîna stîngă. Mai răsuciţi puţin talia 
spre stînga şi rotiţi palma stîngă astfel încît să fie orientată spre dreapta; apoi aliniaţi 
braţul stîng, capul şi braţul drept pe o linie verticală; menţineţi poziţia în timp ce 
respiraţi de 2-3 ori profund, antrenînd şi abdomenul (d). 

Ridicaţi-vă lent, revenind în poziţia iniţială, făcînd aceleaşi mişcări ca atunci cînd v- 
aţi aplecat, pînă cînd braţele revin în poziţia Crucea de Fier (e). 

Răsuciţi palma stîngă spre sol, în timp ce rotiţi talia spre dreapta şi vă aplecaţi lent; 
urmăriţi cu privirea mîna care coboară, pînă cînd palma ajunge chiar deasupra 
solului (f, g). 

Aliniaţi braţul stîng, capul şi braţul drept în poziţia corectă şi respiraţi de 2-3 ori, 
antrenînd şi abdomenul. Reveniţi în poziţia iniţială şi repetaţi exerciţiul de 2-3 ori 
pentru fiecare parte (h). 

Expiraţi cînd vă aplecaţi şi inspiraţi cînd vă ridicaţi. Inspiraţi profund, antrenînd şi 
abdomenul, cu talia răsucită, determinînd deplasarea presiunii abdominale interne 
exercitate în timpul inspiraţiei în sus, spre rinichi şi glandele suprarenale, stimulîndu- 
le în mod terapeutic. Rezultatele optime se obţin prin reluarea exerciţiului de 2-3 ori 
succesiv pe partea stîngă şi pe partea dreaptă. Nu efectuaţi mai mult de 3 repetări într- 
o şedinţă. 




34. Podul de Fier (exerciţiu de încălzire) 

Staţi în Poziţia Calului, cu braţele libere pe lîngă corp şi palmele îndreptate în spate 
(a). 

Ridicaţi lent palmele în lateral, inspirînd lent, apoi duceţi mîinile în spate (b). 

Continuaţi să inspiraţi, mişcînd încet palmele spre înapoi (c). 

Puneţi palmele ferm deasupra rinichilor, finalizînd inspiraţia (d). 

începeţi să expiraţi în timp ce vă îndoiţi lent peste palme în spate, arcuind spatele, 
menţinînd gîtul aliniat cu coloana vertebrală; finalizaţi expiraţia odată cu încetarea 
mişcării, în momentul în care ajungeţi într-o poziţie cît mai confortabilă, cînd vă lăsaţi 
pe spate (e). 

Fără să faceţi pauză, începeţi să inspiraţi din nou, în timp ce vă ridicaţi lent, 
sprijinindu-vă în palmele fixate în dreptul rinichilor; finalizaţi inspiraţia în momentul 
în care coloana vertebrală revine la poziţia verticală (f). 

începeţi să expiraţi din nou, ridicaţi palmele de pe rinichi şi aduceţi-le în faţă, 
descriind un arc de cerc amplu, pînă cînd ajung în oglindă în partea din faţă a corpului 

(g). 

Continuaţi să expiraţi, coborînd lent braţele (h). 

Finalizaţi expiraţia în timp ce braţele se odihnesc în faţa zonei inferioare a 
Cîmpului Elixirului (i). 

Coborîţi braţele revenind în poziţia iniţială (j), relaxaţi umerii, ţineţi braţele 
relaxate pe lîngă corp, cu palmele îndreptate în spate (Poziţia Calului). Reluaţi 
exerciţiul de 3-5 ori. 

Podul de Fier flexează spatele cînd vă aplecaţi în spate, iar întinderea îndelungă, 
lentă a coloanei vertebrale flexează spatele în timp ce vă aplecaţi în faţă. Astfel, 
ambele întinderi au beneficii complementare pentru coloana vertebrală, fortificînd 
totodată rinichii şi stimulînd glandele suprarenale. Mişcarea braţelor deschide şi 
închide alternativ poarta din faţă şi poarta din spate ale chakrei inimii, expandînd şi 
contractînd cutia toracică asemenea unui acordeon şi antrenînd aerul în profunzimea 
plămînilor. 




35. Stîlpul (exerciţiu de încălzire) 



Depărtaţi mult picioarele, cu degetele orientate spre exterior, sprijiniţi ferm 
mîinile pe interiorul coapselor, deasupra genunchilor; ţineţi braţele drepte, cu coatele 
rigide, ridicaţi puţin umerii spre urechi, ca să vă sprijiniţi greutatea pe braţe şi pe 
coapse; împingeţi cît mai mult palmele în coapse, pentru a întinde tendoanele mari 
care leagă coapsele de pelvis, la nivelul articulaţiei şoldurilor. Menţineţi această 
poziţie în timp ce contractaţi şi relaxaţi ritmic sfincterul anal ( mula bandha), pentru a 
flexa şi a tonifia reţeaua de ţesuturi care alcătuieşte diafragma pelvină (a). 

Flexarea diafragmei pelvine prin aplicarea ritmică a blocajului anal previne 
pierderea energiei, tonifiind ţesuturile flasce ale perineului. Totodată, exerciţiul 
îmbunătăţeşte funcţionarea intestinului gros şi intensifică circulaţia sîngelui şi a 
energiei spre organele sexuale şi spre glandele asociate acestora. 







36. întinderea laterală a coastelor şi a taliei (exerciţiu de încălzire) 



Staţi în Poziţia Calului, încrucişaţi degetele şi întindeţi braţele deasupra capului, cu 
palmele în sus. Priviţi înainte, relaxaţi, şi apăsaţi palmele pe Ceruri, menţinînd umerii 
relaxaţi şi detensionaţi, pentru a vă putea întinde cît mai mult (a). 

înclinaţi-vă spre stînga, cu degetele încrucişate şi palmele deasupra capului, 
întinzînd mult cutia toracică în partea dreaptă, întinderea realizîndu-se de la şold spre 
mînă atunci cînd trunchiul se lasă progresiv spre stînga (b). 

Respiraţi de cîteva ori lent, profund, trăgînd aerul spre partea inferioară a 
plămînilor, apoi reveniţi lent în poziţia verticală iniţială, inspirînd (c). 

înclinaţi-vă lent spre dreapta la următoarea expiraţie, deschizînd partea stingă a 
cutiei toracice şi a taliei; repetaţi secvenţa celor cîteva cicluri respiratorii şi a revenirii 
în poziţia iniţială (d). 

Aceasta este o modalitate rapidă şi eficientă de a deschide cutia toracică înainte de 
efectuarea exerciţiilor principale, în care respiraţia coordonează mişcările corpului, 
întinderea laterală cu braţele întinse deasupra capului flexează şi tonifiază muşchii şi 
tendoanele aflate de o parte şi de alta a taliei şi a şoldurilor, îmbunătăţind postura, 
mărind flexibilitatea şi stimulînd coordonarea dintre partea superioară şi partea 
inferioară ale corpului. Totodată, această mişcare fortifică muşchiul şi tendonul care 
leagă diafragma de cutia toracică, facilitînd mecanismele respiraţiei abdominale 
profunde. 




37. O singură palmă apăsată pe Ceruri (exerciţiu principal) 



începeţi în Poziţia Calului (a). 

Răsuciţi palma stingă în sus şi ţineţi-o sub ombilic; răsuciţi palma dreaptă spre sol, 
cu dosul sub dosul palmei stingi (b). 

începeţi să inspiraţi îndelung, lent, ridicînd palma stingă paralel cu partea din faţă 
a corpului (c). 

Continuaţi să inspiraţi şi să ridicaţi mina. Răsuciţi palma, orientînd-o spre cer cînd 
mîna ajunge la nivelul ochilor (d). 

Finalizaţi inspiraţia cînd braţul este complet întins deasupra capului şi apăsaţi 
palma pe Ceruri (e). 

Fără să faceţi pauză, începeţi să expiraţi lent, îndelung; relaxaţi şi coborîţi umărul 
stîng; coborîţi lent braţul stîng, descriind un cerc amplu. Sincronizaţi expiraţia cu 
mişcarea descendentă a braţului (f). 

Spre finalul expiraţiei răsuciţi palma stingă, orientînd-o spre sol (g). 

Aduceţi palma stingă răsucită spre sol sub mîna dreaptă odată cu finalul expiraţiei 
(h). 

Fără să faceţi pauză, răsuciţi palma dreaptă în sus şi ridicaţi-o lent în partea din faţă 
a corpului; concomitent, începeţi să inspiraţi din nou, ţinînd palma stingă orientată 
spre sol, cu cotul îndoit (i). 

Continuaţi să inspiraţi, ridicînd palma dreaptă (j). 

Răsuciţi palma în sus cînd ajunge la nivelul ochilor; continuaţi să ridicaţi lent 
braţul pe măsură ce inspiraţi (k). 

La finalul inspiraţiei, braţul drept trebuie să fie complet întins deasupra capului, pe 
aceeaşi linie cu palma stingă orientată spre sol (1). 

Apăsaţi palma pe cer cînd încheiaţi inspiraţia (m). 

Fără pauză, relaxaţi şi coborîţi umărul drept şi începeţi să coborîţi braţul în lateral, 
concomitent cu expiraţia următoare. Continuaţi să expiraţi în timp ce mîna coboară 
lent, descriind un cerc amplu (n). 

Finalizînd expiraţia, răsuciţi palma care coboară, orientînd-o spre sol; aduceţi-o 
sub palma stingă, pe care o răsuciţi în sus, pregătindu-vă astfel să reluaţi exerciţiul (o). 

Acesta este unul dintre exerciţiile din celebrul set „Cele Opt Piese de Brocart” (Pa 
Tuan Chin), care mai include „Susţinerea Cerurilor cu două mîini” şi „Scuturarea 
capului şi datul din coadă”. Exerciţiul face să circule energia prin meridianul splinei şi 
al stomacului, stimulînd aceste organe şi îmbunătăţind funcţiile digestive. 




38. Scuturarea capului şi datul din coadă, prima variantă (exerciţiu 

principal) 



Depărtaţi picioarele astfel incit distanţa dintre ele să fie mai mare decît cea dintre 
umeri, cu vîrfurile picioarelor orientate spre interior, la un unghi de aproximativ 45°, 
şi palmele pe coapse, chiar deasupra genunchilor îndoiţi, cu toate degetele orientate 
spre coapsa interioară. Aplecaţi-vă înainte, lăsaţi capul în jos şi lăsaţi-vă toată 
greutatea în braţe şi în coapse (a). 

Inspiraţi lent pe nas, cu nările larg deschise; trageţi aerul în lobii inferiori ai 
plămînilor, arcuind spatele de la pelvis pînă spre gît, ridicînd concomitent capul şi 
lăsîndu-1 pe spate (b). 

Finalizaţi inspiraţia cînd coloana vertebrală este flexată la maximum şi nu se mai 
arcuieşte; privirea să fie îndreptată spre cer, iar fesele împinse în spate (c). 

Fără să faceţi pauză, începeţi să expiraţi îndelung, profund, pe gură, blocînd parţial 
gîtul, pentru a încetini şi a comprima aerul care iese din plămîni. Concomitent, 
aduceţi pelvisul în faţă, contractaţi fesele, lăsaţi capul în jos şi arcuiţi spinarea (d). 

Finalizaţi expiraţia în momentul în care nu mai puteţi arcui coloana vertebrală (e). 

Acest exerciţiu are rolul de a flexibiliza coloana vertebrală şi de a fortifica zona 
lombară. Expiraţia intensă, controlată, pe gură este efectuată blocînd parţial gîtul, 
astfel încît se elimină excesul de căldură de la nivelul organelor interne. Mişcarea 
efectuată concomitent cu inspiraţia trage pelvisul în spate, asemenea cocoşului unui 
pistol, apoi funcţionează ca un piston, determinînd evacuarea aerului neoxigenat din 
plămîni şi a energiei stagnante din canale, în timp ce pelvisul este împins cu putere în 
faţă pe durata expiraţiei. 




39. Scuturarea capului şi datul din coadă, varianta a doua (exerciţiu 

principal) 



Poziţia iniţială este identică cu cea de la prima variantă (a). 

începeţi să inspiraţi şi să arcuiţi coloana vertebrală, însă, în loc să arcuiţi gîtul şi 
capul direct pe spate, întoarceţi capul şi priviţi peste umărul drept, răsucind puţin 
coapsele spre dreapta în timp ce arcuiţi coloana vertebrală (b). 

Finalizaţi inspiraţia în momentul în care coloana vertebrală este complet arcuită şi 
cînd aţi întors capul şi priviţi peste umărul drept (c). 

Expiraţi lent pe gură, blocînd parţial gîtul, pentru a încetini şi a comprima aerul; 
reveniţi în poziţia iniţială, cu şira spinării arcuită în faţă şi cu capul aplecat (d). 

Iniţiaţi următoarea inspiraţie şi întoarceţi-vă spre stingă. 

Pentru rezultate optime, efectuaţi această a doua variantă a exerciţiului imediat 
după prima. întoarcerea în lateral din a doua variantă transferă o parte din presiunea 
internă asupra rinichilor şi ficatului în timpul inspiraţiei, stimulînd terapeutic aceste 
organe şi glandele asociate lor. 




40. Ridicarea cerului (exerciţiu principal) 

Staţi în Poziţia Calului, aduceţi mîinile în faţă, cu palmele răsucite spre interior şi 
spre sol (a). 

începeţi să inspiraţi şi ridicaţi braţele în faţă, descriind un cerc amplu, cu palmele 
îndreptate spre exterior şi coatele uşor îndoite (b). 

Continuaţi să inspiraţi şi să ridicaţi braţele pînă cînd palmele sînt orientate spre cer 
(c). 

Finalizaţi inspiraţia cînd braţele sînt întinse la maximum, iar palmele „ridică 
cerul”, apoi lăsaţi capul pe spate şi priviţi în sus, spre cer, prin cadrul format de 
degetele mari şi degetele arătătoare (d). 

Fără să faceţi pauză, începeţi să expiraţi, aducînd capul în poziţia anterioară şi 
privind înainte, relaxaţi umerii şi coborîţi lent braţele prin lateral, descriind un cerc 
amplu, cu palmele orientate spre exterior şi coatele relaxate (e). 

Continuaţi să expiraţi şi să coborîţi braţele, descriind un cerc amplu (f). 

Finalizaţi expiraţia, în timp ce braţele revin la poziţia iniţială, cu palmele răsucite 
spre interior şi spre sol (g). 

Pentru a amplifica beneficiile terapeutice ale acestui exerciţiu, contractaţi şi 
ridicaţi uşor anusul în timpul inspiraţiei şi relaxaţi-1 în timpul expiraţiei. îndreptaţi 
ceafa şi relaxaţi umerii cînd începeţi să expiraţi. 




41. Marele cerc Tai Chi (exerciţiu principal) 



Staţi cu călcîiele apropiate şi cu vîrfurile picioarelor orientate spre exterior într-un 
unghi de 45°, genunchii blocaţi, pelvisul împins înainte, gîtul şi ceafa aliniate, palmele 
răsucite în sus, vîrfurile degetelor se ating; vîrful limbii atinge partea din spate a 
cerului gurii (a). 

începeţi să inspiraţi, ridicînd braţele în lateral, astfel încît să descrie un cerc amplu, 
cu palmele orientate spre cer (b). 

Continuaţi să inspiraţi, ridicînd braţele în lateral, cît mai sus (c). 

Continuaţi să inspiraţi şi să ridicaţi braţele pînă cînd palmele încep să se 
răsucească, ajungînd faţă în faţă (d). 

în momentul în care finalizaţi inspiraţia întindeţi braţele cît de sus puteţi, cu 
palmele faţă în faţă, şi înghiţiţi o dată (e). 

Fără pauză, răsuciţi palmele cu faţa spre sol şi începeţi să expiraţi, coborînd lent 
braţele, astfel încît să descrie o linie dreaptă, aducîndu-le în faţa corpului (f). 

Continuaţi să expiraţi şi să coborîţi braţele, cu palmele orientate spre sol (g). 

Cînd mîinile ajung la nivelul umerilor, începeţi să îndoiţi uşor genunchii, 
concomitent cu coborîrea braţelor, în timp ce continuaţi să expiraţi (h). 

Continuaţi să expiraţi şi să coborîţi lent braţele în faţă, îndoind încet genunchii (i). 

Finalizaţi expiraţia şi încheiaţi coborîrea mîinilor cînd palmele ajung la nivelul 
şoldurilor (j). 

Inspiraţi scurt şi răsuciţi mîinile spre înainte, astfel încît palmele să descrie un mic 
cerc (vezi imaginea 1, lateral) şi finalizaţi inspiraţia pe măsură ce braţele revin în 
poziţia iniţială, cu palmele orientate în sus (k, 1). 

Expiraţi şi realiniaţi gîtul cu coloana vertebrală; îndreptaţi spatele şi blocaţi 
genunchii; aduceţi palmele în faţă (m). 

Verificaţi-vă şi corectaţi-vă postura din creştet pînă la tălpi, apoi începeţi următorul 
ciclu respirator (n). 

Efectuarea corectă a acestui exerciţiu necesită timp şi exersare, dar merită efortul, 
deoarece are scopul de a deschide toate canalele principale ale corpului şi de a stimula 
circulaţia liberă a energiei prin întregul sistem. Este unul dintre cele mai bune 
exerciţii pentru armonizarea energiilor celor Trei Puteri: Cerul ( tien ), Pămîntul (di) şi 
Umanitatea (ren). Pentru a amplifica beneficiile la nivel intern, puteţi contracta şi 
ridica anusul în timpul inspiraţiei, relaxîndu-1 apoi concomitent cu expiraţia. Pentru a 
stimula un flux suplimentar de energie prin meridianul ficatului, apăsaţi cu putere 
degetele mari de la picioare în sol în timp ce inspiraţi şi relaxaţi-le în timpul expiraţiei. 




La acest exerciţiu este important ca vîrful limbii să atingă partea posterioară a 
cerului gurii, şi nu să apese partea posterioară a dinţilor de sus, ca la alte exerciţii. La 
finalul inspiraţiei, cînd braţele sînt întinse spre cer, iar limba e curbată, încercaţi să 
înghiţiţi, chiar dacă înghiţiţi în sec. Pur şi simplu înghiţiţi o dată puternic. Scopul 
acestei manevre, care nu e uşor de efectuat în această postură, este să cufundaţi qi-ul 
în Marea de Energie situată sub ombilic. Mişcarea corpului coordonată perfect cu 
respiraţia în timpul acestui exerciţiu facilitează circulaţia energiei prin toate cele 12 
meridiane energetice asociate organelor, precum şi prin cele Opt Canale 
Extraordinare. 




42. Masajul Perlelor de Jad (exerciţiu de relaxare) 



încărcaţi cu energie palmele şi polarizaţi-le, apoi apucaţi ferm testiculele între 
degetele mari (înspre exterior) şi degetele inelare şi mijlocii (înspre interior). Masaţi-le 
energic, rotind Perlele de Jad ritmic între vîrfurile degetelor inelare şi mijlocii şi 
vîrfurile degetelor mari (a). 

Acest exerciţiu poate fi efectuat punînd vîrful degetelor direct pe piele, apucînd 
testiculele pe deasupra pantalonilor sau ţinînd mîinile în buzunare. Masajul 
testiculelor după o sesiune de exerciţii atrage energie din Marea de Energie spre 
testicule şi spre alte glande din zona sacrală, stimulînd producţia de testosteron, de 
spermă şi de hormoni esenţiali asociaţi cu funcţiile sexuale şi cu sistemul 
reproducător. 





43. Masajul Cuibului Ouălor (exerciţiu de relaxare) 



Ţineţi degetele mari unul în prelungirea celuilalt, cu vîrfurile pe ombilic. Uniţi 
vîrfurile degetelor arătătoare sub ombilic, formînd astfel un triunghi orientat cu vîrful 
în jos. Ovarele sînt situate în partea de jos a abdomenului, sub degetele mijlocii, 
inelare şi mici. Ţinînd vîrfurile degetelor mari lipite, cu arătătoarele atingîndu-se şi ele 
dedesubt, masaţi ritmic partea inferioară a abdomenului cu vîrfurile degetelor 
mijlocii, inelare şi mici, descriind cercuri pe pielea de deasupra ovarelor (a). 

Aceasta este versiunea pentru femei a masajului Perlelor de Jad, exerciţiul destinat 
bărbaţilor. Vîrfurile degetelor pot atinge direct pielea; masajul poate fi efectuat şi 
printr-un strat sau două de haine. Exerciţiul le aduce femeilor aceleaşi beneficii pe 
care le obţin bărbaţii prin intermediul masajului Perlelor de Jad; stimulează şi 
reglează secreţiile hormonale ale ovarelor şi ale glandelor asociate acestora, 
facilitează producerea de ovule sănătoase şi alimentează cu energie sistemul 
reproducător. 





44. Baterea Tobei Cereşti (exerciţiu de relaxare) 



Lipiţi palmele pe părţile laterale ale capului, peste urechi, blocînd sunetele, şi 
încrucişaţi arătătoarele peste degetele mijlocii (a). 

Loviţi craniul cu vîrfurile degetelor arătătoare, producînd o percuţie rezonantă în 
interior. Repetaţi de 20-30 de ori, astfel încît vibraţiile să rezoneze cu structurile 
moleculare cristaline din oase şi din glande; prin efectul piezoelectric, vibraţiile sînt 
transformate în microcurenţi care au proprietăţi terapeutice şi energizante asupra 
sistemului uman (b). 

Aceasta este o modalitate eficientă de a vă scoate rapid din minte zbuciumul 
reflecţiilor mentale şi al emoţiilor conflictuale ce se acumulează pe parcursul zilei, 
curăţînd mintea pentru încă o zi. Lovirea cu degetele la baza craniului, deasupra 
hipotalamusului, este deosebit de benefică pentru persoanele care îşi petrec de obicei 
cea mai mare parte a zilei risipindu-şi energia mentală în dialoguri interioare 
nesfîrşite şi complet inutile cu mentalul/ego-ul propriu. Baterea Tobei Cereşti pune 
capăt dialogului interior, eliberînd mintea de tirania eului şi permiţîndu-i să se 
odihnească în linişte o vreme, în calmul specific caracterului său primordial. Această 
stare liniştită de calm şi claritate mentală constituie fundamentul tuturor exerciţiilor 
şi reflecţiilor spirituale. 





45. încălzirea Porţii Vieţii (exerciţiu de relaxare) 



Frecaţi energic palmele una de alta, pentru a le mări potenţialul energetic, apoi 
puneţi-le deasupra rinichilor. Frecaţi cu palmele în sus şi în jos, deasupra rinichilor şi 
glandelor suprarenale (situate deasupra rinichilor), pînă cînd zona se încălzeşte. 
Continuaţi mişcarea de frecare timp de 1-2 minute (a). 

în medicina chineză tradiţională şi în artele marţiale, zona spatelui situată chiar 
între rinichi este numită Poarta Vieţii, iar la bărbaţi este deosebit de importantă ca 
sursă de vitalitate generală şi de sănătate fizică. încălzirea Porţii Vieţii aduce căldură 
în întregul sistem şi constituie o modalitate eficientă de a încălzi corpul în zilele reci 
de iarnă. 

Exerciţii în repaus 



Staţi liniştit, fără să faceţi nimic 

„A sta liniştit” (jing dzuo ) înseamnă în limba chineză „a medita”, iar „a nu face 
nimic” (wu wei ) este vechiul principiu taoist al neimplicării în ritmurile şi tiparele 
naturii. în qi gong, exerciţiile practicate şezînd sînt numite exerciţii în repaus ( jing - 
gong), iar exerciţiile dinamice, efectuate în picioare, sînt numite exerciţii în mişcare 
(dung-gong) sau, după unii traducători occidentali, meditaţie în mişcare. Atît în 
exerciţiile dinamice, cit şi în cele în repaus, respiraţia funcţionează întotdeauna ca o 
punte între corp şi minte, ancorînd conştientizarea lui „aici şi acum” în corpul uman şi 
menţinînd mintea fixată în realitatea momentului prezent. Practicată corect, 
respiraţia aduce microcosmosul sistemului energetic uman (Umanitatea) într-o stare 
dinamică de armonie rezonantă cu macrocosmosul universului, aflat deasupra 
(Cerurile), şi al planetei, aflat dedesubt (Pămîntul), o stare sublimă cunoscută în 
alchimia taoistă drept Tripla Unitate a celor Trei Puteri, Cerurile ( tien ), Pămîntul (di) şi 
Umanitatea (ren). 

Principala diferenţă dintre exerciţiile qi gong în repaus şi cele dinamice constă în 
faptul că în exerciţiile în repaus corpul este nemişcat, iar mintea se mişcă, 
coordonîndu-se cu respiraţia, iar în exerciţiile dinamice numai corpul se mişcă, 
coordonîndu-se cu respiraţia. Scopul ambelor tipuri de exerciţii este dezvoltarea 
capacităţii de a rămîne neclintit în interior atunci cînd corpul se mişcă şi de a integra 
această stare calmă de conştientizare contemplativă în activităţile obişnuite ale vieţii 
cotidiene. „A sta cu adevărat liniştit”, scria maestrul Wang Che, care a trăit în timpul 
dinastiei Sung, „înseamnă că mintea este neclintită ca un munte în orice clipă, orice ai 
face, fie că lucrezi, fie că te odihneşti”. Namkhai Norbu, un maestru budist Dzogchen, 
subliniază acelaşi lucru: „Un practicant autentic pare că bea şi rîde asemenea celorlalţi 
într-o crîşmă, dar putem fi siguri că, fără să adopte postura meditaţiei, el se află mereu 
în starea de prezenţă”. 

Există multe stiluri diferite de meditaţie, dar toate au aceleaşi scopuri 
fundamentale: să aducă mintea în starea primordială a conştientizării „care nu se 




naşte şi nu moare” şi să integreze cele trei dimensiuni ale vieţii umane - corpul 
(dimensiunea fizică), respiraţia (dimensiunea energetică) şi mintea (dimensiunea 
spirituală) - în ritmurile şi tiparele naturii (Pămîntului) şi cosmosului (Cerurilor), 
aducînd înţelepciunea eternă a Cerurilor pe tărîmul temporar al vieţii umane de pe 
Pămînt („precum în Cer, aşa şi pe Pămînt”). 

O modalitate elementară, simplă şi eficientă de meditaţie zilnică în sistemul qi 
gong constă în a începe cu o perioadă de meditaţie asupra unui obiect, de exemplu 
flacăra unei luminări, o imagine sacră sau mişcarea respiraţiei şi a energiei, cum 
sugerăm aici, după care vă concentraţi asupra meditaţiei fără un obiect anume, 
relaxîndu-vă într-o stare contemplativă de odihnă alertă, simţind specificul 
fundamental al conştientizării. Urmărind mai întîi fluxul ritmic al respiraţiei - corpul 
fiind nemişcat, iar mintea mişcîndu-se odată cu respiraţia -, vă fixaţi conştiinţa în 
energia manifestată în momentul prezent. Apoi, îndreptîndu-vă atenţia către 
deplasarea subtilă a energiei dinspre creştetul capului spre abdomen, conştiinţa vă 
este atrasă într-o dimensiune mai profundă a conştientizării şi a energiei. în etapa 
finală a acestui exerciţiu, pur şi simplu „staţi liniştiţi, fără să faceţi nimic”, fără să vă 
concentraţi atenţia pe ceva anume. în schimb, atenţia dumneavoastră rămîne atentă, 
conştientizarea conştientizează că este conştientă, iar mintea umană transcende toate 
limitările conştiinţei condiţionate şi trăieşte experienţa unui spaţiu luminos, a 
clarităţii absolute şi a puterii potenţiale infinite a conştientizării primordiale şi a 
spiritului nemuritor ce străluceşte în inima omului, unindu-ne pe fiecare dintre noi cu 
Unica Sursă de Energie şi Lumină. 




Exerciţii 



46. Poziţia aşezat, prima variantă: Jumătate de Lotus pe podea sau pe o 

pernă 

Staţi aşezaţi, cu picioarele încrucişate pe podea sau pe o pernă, cu umerii relaxaţi, 
sprijinind uşor dosul palmelor pe interiorul coapselor, puţin mai sus de genunchi (a). 

Staţi aşezaţi, coloana vertebrală să fie dreaptă, aliniată cu gîtul; duceţi bărbia spre 
gît (b). 

Aceasta este poziţia şezînd clasică din şcolile de yoga din India şi din mănăstirile 
budiste din întreaga Asie. Stabilă şi echilibrată, poate fi menţinută de-a lungul unor 
perioade îndelungate de nemişcare, mai ales dacă staţi pe o pernă mai tare, cu 
pelvisul puţin ridicat, pentru a diminua presiunea exercitată asupra zonei lombare şi 
asupra genunchilor. 

Dacă nu puteţi sta nemişcaţi în această postură cu picioarele încrucişate din cauza 
durerilor de genunchi, puteţi sta pe un taburet, ţinînd picioarele pe podea, ca în 
exerciţiul „Poziţia şezînd, varianta a doua” (pp. 145-146). 





47. Şarpele, prima variantă: evacuarea aerului stătut şi flexarea coloanei 

vertebrale 

Staţi aşezaţi în poziţia Jumătate de Lotus, cu palmele sprijinite pe genunchi, şi 
inspiraţi îndelung, profund, prin tehnica respiraţiei abdominale (a). 

Blocînd parţial gîtul pentru a încetini şi pentru a comprima aerul care iese din 
plămîni, expiraţi intens şi constant pe gură, aplecîndu-vă lent în faţă şi ducînd capul 
spre sol (b). 

Finalizaţi expiraţia odată cu terminarea arcuirii coloanei şi a înclinării capului (c). 

Fără să faceţi pauză, începeţi să inspiraţi, revenind încet în poziţia iniţială verticală, 
şezînd. Repetaţi exerciţiul de 3-5 ori. 

Aceasta este o modalitate foarte eficientă de a elimina aerul stătut din plămîni şi de 
a antrena energia stagnantă din corp, pregătindu-1 pentru exerciţiile în repaus. 
Totodată, aliniază vertebrele, flexează coloana vertebrală şi stimulează circulaţia 
lichidului cefalorahidian. 






48. Poziţia aşezat, varianta a doua: drept, pe un taburet, cu picioarele pe 

podea 



Aşezaţi-vă pe un taburet sau pe o bancă, ţinînd spatele drept, cu picioarele pe 
podea; tălpile în dreptul umerilor, umerii relaxaţi, iar mîinile sprijinite pe coapse (a). 

Aliniaţi gîtul cu coloana vertebrală şi duceţi uşor bărbia în piept (b). 

Aceasta este varianta de folosit dacă nu puteţi sta cu picioarele încrucişate sau cînd 
vremea nu vă permite să vă aşezaţi pe sol - caz în care puteţi sta pe un scaun portabil, 
pe un zid scund sau pe un bolovan. Cînd staţi aşezaţi pe podea în postura Jumătate de 
Lotus, mai multă energie şi atenţie trec în fluxul dintre cer şi corp prin cap şi coloana 
vertebrală; prin intermediul acestei variante se activează fluxul energetic dintre corp 
şi pămînt prin tălpi şi picioare; totodată, sistemul uman se conectează la energiile 
cerului prin creştetul capului. 





49. Şarpele, varianta a doua: evacuarea aerului stătut şi flexarea coloanei 

vertebrale 



Staţi aşezat pe un taburet sau pe o bancă, cu spatele drept, cu picioarele pe podea şi 
tălpile mai depărtate decît umerii, cu palmele pe coapse. Inspiraţi profund pe nas, prin 
tehnica respiraţiei abdominale (a). 

începeţi să expiraţi îndelung, lent, pe gură, cu gîtul parţial blocat, pentru a diminua 
fluxul de aer şi pentru a-i intensifica forţa. Trageţi bărbia înainte, întinzînd coloana 
vertebrală asemenea unui şarpe pe măsură ce corpul urmează deplasarea în faţă şi în 
jos a bărbiei (b). 

Continuaţi să expiraţi şi să aplecaţi încet corpul înainte şi în jos, sprijinindu-vă 
greutatea pe mîini, pînă cînd coloana este extinsă la maximum şi finalizaţi expiraţia 
(c). 

Lăsaţi capul în jos, atîrnînd relaxat între genunchi (d). 

Duceţi bărbia în piept şi începeţi să inspiraţi pe nas în timp ce împingeţi lent corpul 
în sus, sprijinindu-vă în mîini, astfel încît vertebrele să se realinieze treptat, de jos în 
sus, ca un fermoar (e). 

Finalizaţi inspiraţia cînd corpul revine la poziţia verticală iniţială, şezînd. Fără să 
faceţi pauză, începeţi runda următoare (f). 

Aceasta este una dintre modalităţile cele mai uşoare şi mai sigure de a flexa 
coloana vertebrală, de a alinia vertebrele, de a întinde şi de a tonifia muşchii şi 
tendoanele ce susţin coloana vertebrală şi de a stimula circulaţia lichidului 
cefalorahidian. Acest exerciţiu poate fi efectuat oriunde, oricînd, pentru a revigora 
rapid zona spinală şi sistemul nervos şi pentru a diminua tensiunea coloanei 
vertebrale. Exerciţiul stimulează fluxul liber al energiei în meridianele spinale şi este 
deosebit de eficient în cazul persoanelor cu dureri cronice în zona lombară. 




50. Concentrarea asupra fluxului respiraţiei 



în poziţia aşezat, începeţi să inspiraţi şi concentraţi-vă întreaga atenţie asupra 
aerului care pătrunde în plămîni prin nări, asupra deplasării în jos a diafragmei şi 
asupra dilatării peretelui abdominal (a). 

în timpul expiraţiei, concentraţi-vă întreaga atenţie asupra aerului care iese din 
plămîni prin nări, asupra deplasării în sus a diafragmei şi asupra contractării peretelui 
abdominal (b). 

Aceasta este etapa preliminară a multor exerciţii taoiste şi budiste de meditaţie în 
poziţia aşezat. Mişcarea corpului în timpul respiraţiei reprezintă obiectul asupra 
căruia vă concentraţi atenţia, excluzînd din cîmpul conştientizării toate elementele 
exterioare care vă distrag atenţia şi permiţînd minţii să se relaxeze netulburată şi să 
urmărească plină de calm desfăşurarea respiraţiei. Respiraţia este singura funcţie 
autonomă a sistemului nervos pe care mintea o poate scoate de pe „pilot automat”; 
cînd mintea preia controlul conştient asupra respiraţiei, puteţi controla totodată 
deplasarea energiei în interiorul corpului. Începînd sesiunea de exerciţii în repaus 
prin a vă concentra atenţia asupra desfăşurării respiraţiei, vă pregătiţi pentru pasul 
următor, mai subtil, care constă în concentrarea atenţiei asupra deplasării energiei. 








51. Concentrarea asupra fluxului energiei 



începeţi să inspiraţi şi mutaţi-vă atenţia de la aerul care intră în plămîni prin nări la 
deplasarea energiei care pătrunde în corp prin punctul Palatul Medicinei ( ni-wang - 
gong), situat în creştetul capului, ajungînd apoi, prin canalul central, în Marea de 
Energie, situată mai jos (a). 

în timp ce expiraţi, concentraţi-vă atenţia şi asupra mişcării ascendente a energiei 
de-a lungul acestui canal central, urmărind-o pînă cînd iese prin creştetul capului, prin 
punctul Palatul Medicinei (b). 

în acest exerciţiu, atenţia trece de la respiraţie la energie; prin meditaţia conştientă 
reuşiţi să percepeţi o dimensiune mai profundă a mişcării, aflată dincolo de corp şi de 
respiraţie. împreună cu varianta precedentă, poate fi folosit drept tehnică preliminară 
în toate exerciţiile de meditaţie. 







52. Palatul Medicinei: Poarta Coroanei către cer 



Aceasta este poarta prin care energia din cer coboară în spirală şi pătrunde în 
sistemul uman prin canalul central. Dacă vă îndreptaţi întreaga atenţie asupra acestui 
punct şi vizualizaţi energia care intră şi iese în timp ce respiraţi, veţi începe în curînd 
să simţiţi înţepături în punctul Palatului Medicinei, îndeosebi la începutul inspiraţiei şi 
la finalul expiraţiei (a). 




53. Canalul central şi cele Trei Cîmpuri ale Elixirelor 



Canalul central uneşte Palatul Medicinei cu Marea de Energie ( qi-hai ), aflată la 
nivelul Cîmpului inferior al Elixirului ( dan-tien ) de sub ombilic; aici se adună şi este 
depozitată energia. în timp ce energia se deplasează prin canalul central spre Cîmpul 
inferior al Elixirului, traversează Cîmpul mijlociu al Elixirului, aflat între inimă şi 
plexul solar, fiind modificată la nivelul acestuia; energia traversează şi Cîmpul 
superior al Elixirului, situat la nivelul capului, între sprîncene. Exerciţiile în repaus 
prezentate aici implică doar Cîmpul inferior al Elixirului. Cel mijlociu şi cel superior 
sînt vizate în exerciţiile mai avansate (a). 



I 




a 





54. Cele şapte chakre 



Cele şapte chakre folosite în lucrul cu respiraţia şi cu energia în exerciţiile 
tradiţionale de yoga corespund principalelor centre energetice sau Cîmpurilor 
Elixirelor folosite în meditaţia qi gong şi în meditaţia taoistă în China. De asemenea, 
ambele sisteme corespund îndeaproape cu centrii nervoşi principali situaţi de-a 
lungul coloanei vertebrale (a). 








55. Patru poziţii în picioare pentru exerciţii qi gong în repaus 



Staţi în Poziţia Calului, lăsaţi braţele libere pe lîngă corp, palmele întoarse spre 
spate, genunchii uşor îndoiţi; coloana vertebrală să fie dreaptă, aliniată cu gîtul (a). 

Staţi în Poziţia Calului şi ridicaţi mîinile la nivelul şoldurilor, în faţă, cu palmele 
întoarse una spre cealaltă, ca şi cum aţi ţine o minge (b). 

Staţi în Poziţia Calului şi, cu palmele îndreptate înainte, ridicaţi mîinile în lateral, 
pînă cînd ajung la nivelul şoldurilor (c). 

Staţi în Poziţia Calului şi ridicaţi mîinile la nivelul inimii, cu braţele paralele cu 
solul; palmele răsucite spre inimă, coatele şi umerii detensionaţi, relaxaţi (d). 

Acestea sînt patru poziţii clasice pentru practicarea în picioare a exerciţiilor în 
repaus. în toate cele patru poziţii puteţi vizualiza energia care coboară prin canalul 
central, dinspre creştetul capului pînă în abdomen, în timpul inspiraţiei, apoi, pe 
parcursul expiraţiei, o urmăriţi cum se ramifică în canalele braţelor şi picioarelor şi se 
deplasează spre mîini şi spre tălpi; energia iese din corp prin punctele Palatului 
Muncii ( lao-gong ), situate în centrul palmelor, şi prin punctele Izvorului Clocotitor 
( yung-chuan ), aflate pe tălpi. Fiecare postură controlează în propriul mod mişcarea 
energiei interne; toate patru canalizează energia prin întregul sistem uman. 




